**Základná škola Alexandra Dubčeka, Majerníkova 62, 841 05 Bratislava**

Vážení rodičia,

zápis detí do prvého ročníka základnej školy pre školský rok 2024/2025 sa uskutoční:

**v piatok 19. apríla 2024 v čase od 15,00 do 18,00 h** a

**v sobotu 20. apríla 2024 v čase od 8,00 do 12,00 h**

v budove Základnej školy Alexandra Dubčeka.

Zákonní zástupcovia pred zápisom dieťaťa do 1.ročníka ZŠ vyplnia elektronickú prihlášku. Link na online prihlášku uverejníme na webovej stránke školy 19.04.2024. Elektronickú prihlášku vytlačí škola a zákonní zástupcovia dieťaťa ju podpíšu pri zápise.

V prípade, že zákonní zástupcovia dieťaťa nemajú možnosť vyplniť elektronickú prihlášku, budú môcť papierovú prihlášku vyplniť osobne vo vestibule školy pri zápise dieťaťa.

*V súlade s § 20 ods. (2) zákona číslo 245/2008 Z. z. o výchove a vzdelávaní (školský  zákon) je zákonný zástupca dieťaťa povinný prihlásiť dieťa na plnenie povinnej školskej dochádzky v základnej škole.*

*Podľa § 19 ods. (2) zákona číslo 245/2008 Z. z. o výchove a vzdelávaní (školský  zákon) sa povinná školská dochádzka začína začiatkom školského roka, ktorý nasleduje po dni, keď dieťa dovŕši šiesty rok veku a dosiahne školskú spôsobilosť.*

Pri zápise je potrebné predložiť:

 - občiansky preukaz zákonných zástupcov, resp. splnomocnenie neprítomného zákonného zástupcu,

- rodný list dieťaťa,

- v prípade dieťaťa so zdravotným znevýhodnením doklad o jeho zdravotnom stave,

- v prípade ak zákonný zástupca požiada o zápis dieťaťa, ktoré nedovŕši k začiatku školského roka šiesty rok veku, je potrebné predložiť súhlasné vyjadrenie príslušného zariadenia výchovného poradenstva a prevencie a súhlasné vyjadrenie všeobecného lekára pre deti a dorast.

Zmena postupu pri odklade povinnej školskej dochádzky:

- v prípade ak riaditeľ príslušnej materskej školy rozhodol o pokračovaní vzdelávania v materskej škole, je nutné, aby zákonní zástupcovia túto skutočnosť uviedli v online prihláške do poznámky,

- ak je pravdepodobné pri povinnom zápise dieťaťa, že dieťa, ktoré dosiahne šesť rokov veku do 31.8.2024, nedosiahne školskú spôsobilosť a zákonní zástupcovia uvažujú o pokračovaní vzdelávania v materskej škole, taktiež uvedú danú skutočnosť v online prihláške do poznámky.

*V zmysle zákona číslo 245/2008  o výchove a vzdelávaní (školský zákon) plní žiak povinnú školskú dochádzku v základnej škole v školskom obvode, v ktorom má trvalý pobyt. Zákonný zástupca môže dieťa zapísať do inej ako spádovej školy.*

*Podľa VZN mestskej časti Bratislava - Karlova Ves č. 1/2018 v znení všeobecne záväzného nariadenia č. 2/2021 zo dňa 16. marca 2021 o určení školských obvodov pre základné školy  a spojenú školu v zriaďovateľskej pôsobnosti mestskej časti Bratislava- Karlova Ves.(Viac na stránke* [*www.karlovaves.sk*](http://www.karlovaves.sk)*.)*

Školský obvod pre Základnú školu Alexandra Dubčeka, Majerníkova 62, tvoria ulice:

Albína Brunovského, Beniakova, Blyskáčová, Cikkerova, Dlhé Diely I., Dlhé Diely II., Dlhé Diely III., Ferdiša Kostku, Hany Meličkovej, Hlaváčikova, Iskerníková, Jamnického, Jána Stanislava, Kolískova, Komonicová, Kresánkova, Ľudovíta Fullu, Matejkova, Majerníkova, Na Kampárke, Nad lúčkami, Nad ostrovom, Nad Sihoťou, Pribišova, Stoklasová, Tománkova, Veternicová, Vincenta Hložníka, Vyhliadka.

Bratislava, 18.03.2024 PaedDr. Pavol Bernáth

 riaditeľ